Maja Panduro (S), 2012-08-20:
Jeg mener, at vi også fortsat vil have et stærkt sikkerhedsnet i Danmark efter den her aftale er indfaset.
Det mener jeg er vigtigt.
Som socialdemokrat er jeg stolt over og glad for vores danske model og mener, at vi skal gøre rigtig meget for at bevare den
Derfor er vi også nogle stykker, som er gået stærkt imod, når nogen parter hen over sommeren har ment, at man skulle forringe den danske model.
Jeg mener også stadig væk, at vi vil have et stærkt sikkerhedsnet i Danmark, en god, stærk model og en god dækningsgrad også efter den her aftale set i forhold til rigtig mange andre lande.
Noget af det første, som den her regering gjorde, dengang vi overtog ansvaret for at lede Danmark, var, at vi afskaffede de særligt lave fattigdomsskabende ydelser, som den tidligere regering havde indført: starthjælpen, kontanthjælpsloftet og timereglerne.
Noget andet, vi gjorde som det allerførste, var at lave en kickstart for at skabe arbejdspladser i det her land.
Hvorfor nævner jeg det?
Det siger jeg ikke for at forklejne, at det betyder noget, hvor meget vi regulerer satsen.
Det anerkender jeg, og jeg anerkender også herfra som socialdemokrat, at det ikke er noget, som jeg synes er rigtig sjovt at gøre.
Men når man overtager et Danmark i en historisk dyb økonomisk krise, når kassen er tom og det hele er soldet væk, så er der rigtig mange ting, som ikke er sjove.
Men det, som er kendetegnende for socialdemokrater, som altid har været det og altid skal være det, er, at vi tager ansvaret på os.
Ikke bare, når det er sjovt og man kan bruge penge, men også – og måske endda især – når tingene er svære.
Det gør vi, når der skal tages svære beslutninger, og når der skal prioriteres.
Noget, som jeg er stolt af som socialdemokrat ved det her forslag, er, at vi laver et målrettet løft, en målrettet indsats, for nogle af de grupper i det her land, som har allermindst, og at vi laver en målrettet indsats for eksempelvis den enlige mor.
Det første først.
Med den her reform giver vi et målrettet løft, en målrettet håndsrækning til nogle af dem, der har allermindst, nemlig til folkepensionisterne, som kun har grundbeløbet, og til de førtidspensionister, som har de laveste indtægter, altså er på den gamle ordning.
Vi løfter pensionstillægget med 750 kr.
Det gør vi allerede nu.
Og når vi mener, det er vigtigt, er det, fordi de pensionister, som ikke har haft mulighed for at spare en masse op, og som ikke har andet end grundbeløbet, er nogle af de mennesker i det her land, som er dårligst stillede.
Det har længe været et ønske fra Socialdemokraterne at kunne komme til at løfte dem.
Jeg glæder mig rigtig meget over, at det nu lykkes for os at give dem et klap på skulderen, en tak for, at de har været med til at bygge vores samfund.
Et andet stort ønske, som vi i Socialdemokratiet har haft meget længe, og som jeg ved mange andre socialpolitikere på tværs også har haft længe, har været at kunne gøre noget for de førtidspensionister, som er blevet efterladt, blevet fanget, på den gamle ordning.
Den gamle førtidspensionsordning var jo vældig kompleks, og derfor er der nogle, som vil have gavn af at blive på den.
Derfor er det frivilligt.
Men for nogle af dem, som nu får mulighed for at blive løftet fra den gamle førtidspension over på den nye, vil det betyde en meget, meget mærkbar forskel i deres liv.
Nogle af dem, der har mindst, vil kunne opleve at kunne få op til 10.000-15.000 kr. mere om året at gøre noget med.
Det er mange penge, når man ikke har nogen.
Det har vi ønsket os i lang tid.
Det glæder jeg mig rigtig meget over at vi kan gøre nu.
Det er sådan i dag, at enlige forsørgere er markant overrepræsenteret i den desværre stadig væk ret store gruppe af danskere, for hvem der er en ikke ret stor økonomisk gevinst ved at arbejde.
Jeg siger økonomisk, fordi jeg faktisk tror på, at der er rigtig mange andre gevinster end økonomiske i at komme fra offentlig forsørgelse til beskæftigelse, og jeg tror også på, at folk faktisk rigtig gerne vil.
Men netop derfor bør det da være sådan, at man så oplever, at det også økonomisk kan betale sig, altså at der f.eks. også er til busbilletten hen til arbejdet.
Vi har valgt politisk at prioritere at afskaffe kontanthjælpsloftet og timereglerne og starthjælpen, fordi vi ikke ville acceptere, at det betød, at der var nogle børn, der voksede op i en familie, hvor man havde meget, meget lidt.
For noget af den vigtigste socialpolitik i det her land handler om lige præcis de børn.
Sådan skal det fortsat være, men det har altså betydet, at der for en meget stor gruppe var en meget lille forskel på, om du var i arbejde, eller om du ikke var i arbejde.
Det gør vi nu noget ved ved at tredoble beskæftigelsesfradraget for den enlige mor.
Hun får nu en forbedring, der betyder, at hun måske kan tage sit barn med på sommerferie, måske kan hun få råd til at købe en opvaskemaskine, der kan lette hendes hverdag en lille smule.
Det synes jeg faktisk også er rigtig god socialpolitik.
Det er også rigtig god socialpolitik, også for de her børn, at sørge for, at vores fælles velfærd fungerer; at sundhedsvæsenet fungerer, og at uddannelsessystemet fungerer.
Det er vigtigt for os alle sammen, men det er især vigtigt for dem, der har mindst.
Derfor har det også været hjerteblod for os, at den her reform skaffer 2,7 mia. kr. ekstra til vores fælles velfærd.
Dem har vi brug for, især for dem, der har mindst, dem, der har mest brug for fællesskabet, dem, som er syge, som har sociale problemer eller – i gåseøjne – bare mangler et arbejde.
Som det sidste er det stadig væk også sådan, at noget af den mest betydende socialpolitik, vi kan lave for f.eks. det her barn af den enlige mor, jo er at sørge for, at mor har et arbejde.
Det er desværre stadig væk en meget afgørende ting for et barns livschancer.
Derfor er det jo også sådan, at for den her regering er det at skaffe arbejdspladser det første, vi tænker på, når vi står op om morgenen, og det sidste, vi tænker på, når vi går i seng om aftenen.
Vi har ført den mest aktive finanspolitik af de lande, vi sammenligner os med.
Det gør vi fortsat, og skatteaftalen her er en del af den aktive finanspolitik.
Derfor støtter Socialdemokraterne den.